প্রশ্ন হচ্ছে-যাবতীয় ধর্ম ও দার্শনিক ব্যবস্থা যদি একটি নির্দিষ্ট সময়ের পর অনুপযোগী হয়ে যায় তাহলে যুক্তির দিক দিয়ে পশ্চিমা সভ্যতার ক্ষেত্রেও একই ব্যাপার সত্য হবে। আজ আমরা যাকে ‘আধুনিকতা’ বলছি তা-ও অবশ্যই কালের স্রোতে বিলীন হয়ে যাবে। কিন্তু পশ্চিমা ছাঁচ বা আদর্শকে কি অবিনাশী বা অপরাজেয় বলা হয়! আর এর সত্যতা নিয়ে প্রশ্ন তোলারও সাহস কেউ করে না। অভিজ্ঞতার নতুন দিগন্ত প্রসারিত হওয়ার সাথে সাথে পুরনো ধ্যান-ধারণা ছুড়ে ফেলে নতুনকে গ্রহণ করতে হবে-এটাই আধুনিকতাবাদের মূল কথা। এই আধুনিকতা যেহেতু পারলৌকিক যাবতীয় প্রসঙ্গকে অপ্রাসঙ্গিক ও অর্থহীন বিধায় বাতিল করে দেয়; তাই ইসলাম যদি নিজেকে পরিবর্তন করতে না পারে তবে আধুনিকতার দৃষ্টিতে ইসলামকেও একই ভাগ্য বরণ করতে হবে।